(Ortografía tradicional) Xa jubikꞌ craj man curik ri Pascua,
jun chque ri qui nimakꞌij ri winak aj Israel.
Rumal riꞌ ri Jesús xeꞌ pa ri tinimit Jerusalén.
Chilaꞌ pa ri nimalaj rachoch Dios xeurik ajcꞌay tak wacäx,
ajcꞌay tak chij,
xukujeꞌ ajcꞌay tak palomäx.
Xukujeꞌ xeurik ri qꞌuexel tak qui rajil ri winak tꞌuyutꞌoj pa tak ri qui tem.
Ri Jesús aretak xeril waꞌ,
xuban u banic jun colob che u chꞌayibal,
xuchaplej quesaxic bi conojel ri winak riꞌ pa ri nimalaj rachoch Dios,
junam cucꞌ ri qui chij,
ri qui wacäx.
Xujabuj ri qui rajil ri qꞌuexel tak puak,
xupakchij apan ri qui mesa.
Xubij chque ri ajcꞌay tak palomäx:
¡Chesaj bi alak ronojel waꞌ waral!
Mäban alak jun cꞌayibal che ri rachoch ri nu Tat,
—xcha chque.
Are cꞌu ru tijoxelab,
xnaꞌtaj chque ru Lokꞌ Pixab ri Dios ri Tzꞌibtalic,
ri cubij:
“Jeꞌ ta ne tajin cäcꞌat ri wanimaꞌ rumal ri u lokꞌal ri achoch la,”
—cächaꞌ.
Te riꞌ ri winak aj Israel xquitaꞌ che ri Jesús:
¿Jas etal cäcꞌut la chkawäch rech cäkilo chi cꞌo takanic pa kꞌab la chubanic ronojel waꞌ?
—xecha che.
Xchꞌaw ri Jesús,
xubij chque:
We ta ri alak cäwulij alak ri nimalaj rachoch Dios riꞌ,
xa oxib kꞌij quinsachi na chuyaquic waꞌ jumul chic,
—xcha chque.
Xquibij cꞌu ri winak aj Israel che:
Cawinak wakib junab xbeytaj u banic waꞌ we nimalaj rachoch Dios riꞌ,
te cꞌu riꞌ cäbij la chi xa choxib kꞌij cäyac ta chi la jumul,
—xecha che.
Are cꞌu ri nimalaj rachoch Dios ri xubij ri Jesús,
are ru cuerpo ri Areꞌ.
Rumal riꞌ aretak xcꞌastaj ri Jesús chquixol ri cäminakib,
xnaꞌtaj waꞌ we tzij riꞌ ri xubij ri Jesús chque ru tijoxelab,
xquicoj cꞌut ri cubij ru Lokꞌ Pixab ri Dios ri Tzꞌibtalic,
xukujeꞌ xecojon che ru tzij ri Jesús.
Aretak ri Jesús xcꞌoji pa Jerusalén pa ri nimakꞌij re ri Pascua,
e qꞌuia xecojon che aretak xquil ri cajmabal tak etal ri xubano.
Ri Jesús cꞌut man xcuꞌbi tä u cꞌux chquij rumal chi ri Areꞌ retam ri cꞌo pa canimaꞌ conojel winak.
Man rajwaxic taj chi cꞌo jachin jun cäbin che ri cäquichomaj ri winak rumal chi ri Areꞌ retam ri cꞌo pa tak ri canimaꞌ.